เนปาลวิปโยคอีก ไหวรอบ 2 สูงถึง 7.3 แมกนิจูด
ถล่มจุดเดิม-เอเวอเรสต์ บาดเจ็บนับพันตายกว่า30 อินเดีย-ทิเบตก็โดนด้วย,เนปาลวิปโยคอีก เกิดแผ่นดินไหวซ้ำ ความรุนแรงขนาด 7.3 แมกนิจูด บริเวณเทือกเขาเอเวอเรสต์ ใกล้จุดที่หิมะถล่มเบสท์ แคมป์ เมื่อสองสัปดาห์ก่อน แรงสะเทือนไปไกลถึงกรุงนิวเดลี ประเทศอินเดีย ผู้คนแตกตื่นวิ่งหนีตายออกมาจากอาคารจ้าละหวั่น ทางการเนปาลสั่งปิดสนามบินตรีภูวันชั่วคราวเพื่อความปลอดภัย หลังมีอาฟเตอร์ช็อกรุนแรงตามมาอีกหลายครั้ง,ชาวเนปาลยังไม่ทันหายขวัญผวาจากภัยพิบัติแผ่นดินไหวครั้งใหญ่ขนาด 7.8 แมกนิจูด เมื่อวันที่ 25 เม.ย.ที่ผ่านมา ซึ่งทำให้อาคารบ้านเรือน รวมถึงโบราณสถานสำคัญพังถล่มราบ มีผู้เสียชีวิตกว่า 8,000 คน และบาดเจ็บนับหมื่น สูญหายอีกเพียบ แต่เมื่อช่วงบ่ายวันที่ 12 พ.ค. สำนักข่าวต่างประเทศรายงานว่า ได้เกิดแผ่นดินไหวขนาดรุนแรงเขย่าขวัญชาวเนปาลขึ้นมาอีกระลอก,โดยเหตุแผ่นดินไหวรุนแรงระลอกใหม่ที่เนปาลครั้งนี้ ศูนย์สำรวจทางธรณีวิทยาของสหรัฐอเมริกา (ยูเอสจีเอส) ระบุว่า เกิดขึ้นเมื่อเวลา 12.35 น.ตามเวลาท้องถิ่น หรือตรงกับเวลา 14.50 น. วันเดียวกัน ตามเวลาในไทย ความรุนแรงขนาด 7.3 แมกนิจูด ในพื้นที่ภาคตะวันออกของเนปาล ศูนย์กลางแผ่นดินไหวอยู่ในเขตชนบท ห่างเมืองนัมเช บาซาร์ไปทางตะวันตก 68 กม. และยังอยู่ใกล้หุบเขาเอเวอเรสต์และเขตปกครองตนเองทิเบตของจีน แรงสั่นสะเทือนยังรับรู้ได้ไกลถึงกรุงนิวเดลีของอินเดีย ที่อยู่ห่างออกมาประมาณ 1,000 กม. รวมทั้งกรุงธากาของบังกลาเทศ นอกจากนี้ ยังมีแผ่นดินไหวต่อเนื่องหรืออาฟเตอร์ช็อกตามมาอีกหลายระลอก มีความรุนแรงขนาด 5-6.3 แมกนิจูด,แผ่นดินไหวครั้งล่าสุดนี้ เกิดขึ้นหลังจากที่เนปาลประสบภัยแผ่นดินไหวใหญ่ไปเมื่อราวสองสัปดาห์ก่อน จึงเสมือนเป็นการฉายภาพซ้ำถึงความวุ่นวายและโกลาหลอีกครั้ง เมื่อผู้คนในกรุงกาฐมาณฑุ เมืองหลวงของเนปาล ต่างแตกตื่นพากันวิ่งกรูออกจากที่พักอาศัยมาอยู่ที่โล่งแจ้ง พ่อแม่รีบจับคว้าตัวลูกๆมาอยู่ใกล้ๆ พ่อค้าแม่ขายที่เพิ่งได้กลับมาค้าขายต้องปิดร้านอีกครั้ง และตามถนนหนทางเต็มไปด้วยผู้คนที่วิ่งตามหาสมาชิกครอบครัว,รายงานข่าวระบุว่า แรงสั่นสะเทือนทำให้ระบบโทรศัพท์ในเนปาลกลับมามีปัญหา และสนามบินนานาชาติตรีภูวัน ต้องปิดให้บริการชั่วคราวอีกครั้ง ส่วนรายงานความเสียหายนั้น นายพอล ดิลลอน โฆษกองค์กรเพื่อผู้อพยพระหว่างประเทศ (ไอโอเอ็ม) เผยว่า เบื้องต้นพบผู้เสียชีวิตอย่างน้อย 4 คน ในเมืองเชาตารา เมืองเอกของอำเภอสินธุปัลช็อค ทางเหนือกรุงกาฐมาณฑุ หลังมีอาคารหลายหลังพังถล่มและยังมีรายงานผู้บาดเจ็บ 12 คน กับเหตุดินถล่มรุนแรงอย่างน้อย 3 ครั้ง ในอำเภอสินธุปัลช็อค ซึ่งเป็นเขตที่พบผู้เสียชีวิตมากสุดในเหตุแผ่นดินไหวเมื่อกว่า 2 สัปดาห์ก่อน,สำหรับเมืองเชาตารา ถูกใช้เป็นฐานรองรับปฏิบัติการช่วยเหลือด้านมนุษยธรรมต่อผู้ประสบภัยแผ่นดินไหวเมื่อวันที่ 25 เม.ย. จึงมีเจ้าหน้าที่บรรเทาทุกข์ทำงานอยู่หลายสิบคน ซึ่งได้เริ่มปฏิบัติการค้นหาเหยื่อแผ่นดินไหวตามซากอาคารบ้านเรือนที่พังถล่มจากแผ่นดินไหวครั้งล่าสุดในเมืองเชาตาราแล้ว,ต่อมาช่วงค่ำวันเดียวกัน ตามเวลาในไทย กระทรวงมหาดไทยเนปาล เผยยอดผู้เสียชีวิตจากแผ่นดินไหวครั้งใหม่ ขนาด 7.3 แมกนิจูด เพิ่มเป็น 36 คนแล้ว ส่วนผู้บาดเจ็บมีเพิ่มเป็น 1,117 คน นอกจากนี้ ยังมีรายงานผู้เสียชีวิตในอินเดีย 5 คนคือในรัฐพิหาร 4 คน และรัฐอุตรประเทศ 1 คน ขณะที่สื่อจีนรายงานมีผู้เสียชีวิต 1 คน จากเหตุก้อนหินตกหล่นใส่รถยนต์ในเขตปกครองตนเองทิเบตของจีนด้วย,ด้าน นพ.พัฒธพงษ์ ปราชาสันติกุล ทีมแพทย์สนามฉุกเฉินในภาวะภัยพิบัติ ชุดที่ 2 ซึ่งอยู่ที่ในเนปาลขณะนี้ ให้สัมภาษณ์ถึงเหตุแผ่นดินไหวครั้งล่าสุด ที่เกิดขึ้นในประเทศเนปาลว่า แรงสั่นสะเทือนทำให้สะพานแกว่ง ซึ่งเป็นจุดที่ทีมแพทย์ไทยตั้งแคมป์ฉุกเฉินอยู่ แรงสั่นสะเทือนทำให้สิ่งของในเต็นท์หล่นกระจัดกระจาย เต็นท์บางจุดถล่มลงมาส่วนใหญ่ประชาชนที่วิ่งหนีจะได้รับบาดเจ็บที่ศีรษะและขา โดยส่วนใหญ่เกิดจากอาการบาดเจ็บจากการหกล้มขณะวิ่งหนีเอาชีวิตรอด บางรายตกจากที่สูง ไม่ได้เกิดจากเหตุแผ่นดินไหวโดยตรง ที่ทีมแพทย์ไทยรับดูแลขณะนี้มี 16 ราย ขณะนี้ทีมแพทย์รอคำสั่งจากทางไทยว่าจะทำอย่างไรต่อไป แต่เบื้องต้น ทีมแพทย์ต้องย้ายเต็นท์สนามให้ห่างจากสะพาน เพราะถ้าเกิดแผ่นดินไหวอีกครั้ง เกรงความไม่ปลอดภัยเพราะอยู่ใกล้สะพานเกินไป,เช่นเดียวกับ รศ.สุทธิศักดิ์ ศรลัมพ์ ผู้เชี่ยวชาญแผ่นดินไหว ม.เกษตรศาสตร์ ให้สัมภาษณ์ผ่านสื่อโทรทัศน์ขณะอยู่ที่ประเทศเนปาลว่า เห็นประชาชนแตกตื่นวิ่งหนีตายออกมาในที่โล่ง เนื่องจากอยู่ในที่สูงที่เป็นภูเขา จึงเห็นควันจากเศษฝุ่นลอยขึ้นมา ซึ่งส่วนตัวมองว่าน่าจะเป็นแผ่นดินไหว และน่าจะมีอาฟเตอร์ช็อกตามมาอีกแน่นอน,ต่อมา นพ.วชิระ เพ็งจันทร์ รองปลัดกระทรวงสาธารณสุข (สธ.) ให้สัมภาษณ์ถึงเหตุแผ่นดินไหวขนาด 7.3 แมกนิจูด ที่เมืองนัมเช บาซาร์ ห่างจากกรุงกาฐมาณฑุ 84 กิโลเมตร ว่าทีมแพทย์ไทยที่ไปช่วยเหลือผู้ประสบภัยที่เนปาลขณะนี้มีอยู่ 2 ทีม รวม 44 คน ไม่มีใครได้รับอันตรายหรือได้รับบาดเจ็บจากเหตุดังกล่าว เพราะไม่ใช่พื้นที่เกิดเหตุ เพียงแต่รับรู้ได้ถึงความสั่นไหวของพื้นดิน โดยทีมแพทย์ทีมที่ 3 ซึ่งไปประจำอยู่ที่โรงเรียนชานดานี อ.เคบีพาลันโชค ได้รับรายงานว่ามีหลังคาพังเล็กน้อยจากเหตุดังกล่าว ซึ่ง นพ.เกรียงศักดิ์ ธนอัศวนันท์ หัวหน้าทีมแพทย์ไทยชุดที่ 3 ให้ทุกคนออกมาตั้งเต็นท์นอกอาคาร ส่วนผลกระทบอื่นๆ ขณะนี้ยังไม่ทราบ ต้องรอข่าวสารจากทางรัฐบาลและกระทรวงสาธารณสุขเนปาลว่า มีผู้บาดเจ็บเพิ่มหรือไม่ อย่างไร และต้องการความช่วยเหลืออย่างใดบ้างจากทีมแพทย์ต่างชาติรวมถึงทีมแพทย์ไทย ซึ่งทั้งหมดยังต้องรอการประสานข้อมูลและความชัดเจนจากเนปาล แต่นโยบายของรัฐบาลเนปาลในช่วงนี้คือต้องการให้ทีมแพทย์นานาชาติถอนทีมและส่งมอบภารกิจให้แก่เจ้าหน้าที่ในพื้นที่,สำหรับความช่วยเหลือจากไทยไปเนปาลนั้น วันเดียวกัน พล.ต.อ.อดุลย์ แสงสิงแก้ว รมว.การพัฒนาสังคมและความมั่นคงของมนุษย์ เปิดเผยว่า ข้าราชการและเจ้าหน้าที่สังกัดกระทรวงการพัฒนาสังคมและความมั่นคงของมนุษย์ (พม.) ได้ร่วมบริจาคเงินจำนวนรวมทั้งสิ้น 839,178 บาท เพื่อส่งมอบให้รัฐบาลสมทบทุนบัญชี หัวใจไทย ส่งไปเนปาล นำไปช่วยเหลือผู้ประสบภัยที่ได้รับผลกระทบจากเหตุการณ์แผ่นดินไหวที่ประเทศเนปาล,ขณะเดียวกัน ผู้สื่อข่าวได้รับการเปิดเผยจากพระวิจิตรธรรมาภรณ์ (เทอด ญาณวชิโร) ผู้ช่วยเจ้าอาวาสวัดสระเกศฯ ในฐานะหัวหน้าสำนักงานกำกับดูแลพระธรรมทูตไปต่างประเทศ ถึงคณะพระธรรมทูตไทยที่เดินทางไปให้ความช่วยเหลือชาวเนปาล หลังจากเกิดแผ่นดินไหวอีกครั้งว่าพระธรรมทูตทุกรูปปลอดภัย ขณะที่ศูนย์การบริหารส่วนภาคพื้นที่วัดวิศวะสันติวิหาร และศูนย์การบริหารส่วนภาคพื้นที่วัดศรีศากยะสิงหะวิหาร ก็ไม่ได้รับความเสียหายแต่อย่างใด,ต่อมาช่วงเย็น ที่พระมหาเจดีย์มหารัชมงคล วัดปากน้ำ ภาษีเจริญ สมเด็จพระมหารัชมังคลาจารย์ (ช่วง วรปุญฺโญ) เจ้าอาวาสวัดปากน้ำ ภาษีเจริญ ผู้ปฏิบัติหน้าที่สมเด็จพระสังฆราช เป็นประธานเจริญพระพุทธมนต์อธิษฐานจิตส่งกำลังใจแด่ผู้ประสบภัยแผ่นดินไหวชาวเนปาล โดยมีกรรมการมหาเถรสมาคม (มส.) เจ้าคณะจังหวัดทั่วประเทศ คณะสงฆ์ในเขตกรุงเทพมหานคร ตลอดจนพุทธศาสนิกชนเข้าร่วมพิธี,ด้านนายพนม ศรศิลป์ ผอ.สำนักงานพระพุทธศาสนาแห่งชาติ (พศ.) กล่าวว่า ขณะนี้คณะสงฆ์ไทยยังเปิดรับบริจาคปัจจัยและสิ่งของที่จะช่วยเหลือชาวเนปาลอยู่ โดยยอดรับบริจาคจากคณะสงฆ์และสำนักงานพระพุทธศาสนาจังหวัด (พศจ.) รวบรวมเงินบริจาคจากทั่วประเทศถวายแด่สมเด็จพระมหารัชมังคลาจารย์ แล้วกว่า 12 ล้านบาท เพื่อสมทบเข้าศูนย์รับบริจาคที่วัดสระเกศฯ ส่วนยอดบริจาคที่ศูนย์รับบริจาควัดสระเกศฯ ขณะนี้มีกว่า 23 ล้านบาท รวมทั้งหมดประมาณกว่า 35 ล้านบาท,นอกจากนี้ คุณหญิงสุดารัตน์ เกยุราพันธุ์ ประธานคณะอนุกรรมการอำนวยการโครงการ Hands 4 Nepal เปิดเผยว่า เหตุแผ่นดินไหวครั้งใหม่ที่เนปาล เกิดขึ้นขณะที่คณะพระธรรมทูตไทย-อินเดีย-เนปาล และพระธรรมทูตกองหนุน มหาวิทยาลัยมหาจุฬาลงกรณราชวิทยาลัย (มจร.) ที่นำทีมโดยพระมหานิพนธ์ ญาณวีโร พระธรรมทูต กำลังเดินเข้าสู่ชุมชนช่วยเหลือผู้ประสบภัยแผ่นดินไหว ที่หมู่บ้าน สางขุ เขตกาฐมาณฑุ พอดี โชคดีที่ทั้งพระสงฆ์ไทยและเนปาล รวมถึงประชาชนกว่า 200 ครัวเรือน กำลังออกมารับข้าวสารจำนวน 200 กระสอบจากคณะพระธรรมทูตไทยกลางหมู่บ้าน ซึ่งทุกคนปลอดภัย แต่บ้านเรือนพังเสียหายไปต่อหน้าต่อตาหลายสิบหลังคาเรือน
เนปาลวิปโยคอีก เกิดแผ่นดินไหวซ้ำ ความ รุนแรงขนาด 7.3 แมกนิจูด บริเวณเทือกเขาเอเวอเรสต์ ใกล้จุดที่หิมะถล่มเบสท์ แคมป์ เมื่อสองสัปดาห์ก่อน แรงสะเทือนไปไกลถึงกรุงนิวเดลี ประเทศอินเดีย
เนปาล,แผ่นดินไหว,เทือกเขาเอเวอเรสต์,แผ่นดินไหวซ้ำ,อาฟเตอร์ช็อก,ข่าวต่างประเทศ,ไทยรัฐฉบับพิมพ์